นักท่องเที่ยวทยอยเดินทางเข้าประเทศไทยเพิ่มขึ้น คาดช่วงเดือนตุลาคม-ธันวาคมนี้ ต้อนรับนักท่องเที่ยวกว่า 1 ล้านคนต่อเดือน
นางมาริสา สุโกศล หนุนภักดี นายกสมาคมโรงแรมไทย (THA) เปิดเผยว่า หลังจากที่ศูนย์บริหารสถานการณ์เศรษฐกิจจากผลกระทบของการระบาดของโควิด-19 (ศบศ.) เห็นชอบขยายสิทธิโครงการเราเที่ยวด้วยกันเฟส4 (ส่วนต่อขยายเฟส5) ไปอีก 1 ล้านสิทธิ ซึ่งจากเดิมที่โครงการดังกล่าวมีการใช้สิทธิเต็ม 2 ล้านสิทธิ ไปตั้งแต่เดือนเมษายนที่ผ่านมา โดยในส่วนนี้จะช่วยกระตุ้นนักท่องเที่ยวให้มีการเดินทางท่องเที่ยวมากยิ่งขึ้นและมีการกระจายรายได้เพิ่มสูงขึ้น  ซึ่งช่วงก่อนสถานการณ์การแพร่ระบาดโควิด-19 ในปี 2562 มีนักท่องเที่ยวเดินทางเข้าประเทศไทยเดือนละประมาณ 3 ล้านคน ขณะที่ช่วงก่อนเดือนเมษายน 2565 มีจำนวนนักท่องเที่ยวเดินทางเข้าประเทศอยู่ที่ 200,000-400,000 คนต่อเดือน ซึ่งอยู่ในระดับที่น้อยกว่าที่คาดการณ์ไว้ จนกระทั่งมีการปลดล็อคมาตรการ ยกเลิกระบบTest &amp; Go และไม่ต้องตรวจ RT-PCR  สำหรับนักท่องเที่ยวที่จะเดินทางเข้าประเทศไทยเมื่อ 1 พฤษภาคมที่ผ่านมา ถือเป็นการช่วยลดภาระค่าใช้จ่ายให้กับนักท่องเที่ยวที่จะเดินทางเข้าประเทศ ทำให้นักท่องเที่ยวอยากเดินทางเข้าประเทศมากขึ้น แต่จำนวนนักท่องเที่ยวยังไม่ถือเป็นการเพิ่มขึ้นแบบก้าวกระโดด คาดว่าตั้งแต่เดือนมิถุนายนเป็นต้นไป จะทำให้เศรษฐกิจและนักท่องเที่ยวกลับมาฟื้นตัวขึ้นอีกครั้งและภายในเดือนตุลาคม - ธันวาคม เป็นช่วงของ High Season จะมีนักท่องเที่ยวเดินทางเข้าประเทศไม่น้อยละ 1 ล้านคนต่อเดือน อย่างไรก็ตาม ถ้าประเทศจีนมีการผ่อนคลายมาตรการ จะสามารถดึงนักท่องเที่ยวกลุ่มนี้ให้กลับมาเที่ยวประเทศไทยได้และเป็นการกระตุ้นเศรษฐกิจไทยให้กลับมาฟื้นตัวได้โดยเร็ว